Storstrømsbroen

Storstrømsbroen er en 3,2 km lang bro over Storstrømmen, der forbinder Orehoved på Falster med Masnedø. Broen, der blev indviet i 1937, omfattede et jernbanespor, der er en del af Sydbanen, en tosporet vej, der var en del af sekundærrute 153, og en kombineret gang- og cykelsti, der var en del af den nationale cykelrute 7. Alle tre fortsatte fra Masnedø over Masnedsundbroen til Vordingborg på Sjælland. I 2018 blev arbejdet påbegyndt på Storstrømsbroens afløser, der lyder navnet Dronning Margrethe II's Bro. Den er ca. 4 km lang og dermed Danmarks tredjestørste bro. Vejdelen åbnede 23. marts 2026, og jernbanedelen forventes åbnet i 2027. 3. juni 2026 lukkede den gamle Storstrømsbro officielt for biler, cyklister og gående trafik. Efter at jernbaneforbindelsen over den gamle bro ophører, hvilket forventes at ske i 2027, vil broen blive revet ned. Storstrømsbroens historie og egenskaber En fast baneforbindelse havde været undersøgt siden 1887, men en lavbro forkastedes i 1910 fordi den ville genere søfarten (15.000 skibe/år i 1936). Biltrafikken voksede tilstrækkeligt til at også vejforbindelse måtte inkluderes, og en benzinafgift på 1 øre/l blev indført for at spare penge sammen til projektet, som blev vedtaget og påbegyndt i 1933. Broen, som er 3.199 m lang og 9 m bred, med 50 brofag hvoraf 3 er buefag. Den er projekteret af Anker Engelund og udført af Dorman, Long & Co. (som medfinansierede projektet) ved Guy Maunsell og med Poul Middelboe som ledende ingeniør. Christiani & Nielsen stod for broens betonkonstruktioner og jordundersøgelser. Det længste spænd er 136 m og den maksimale gennemsejlingshøjde er 26 m; højere skibe må bruge klapbroen i Masnedsund ved siden af. Der er brugt 120.000 m3 beton, 20.000 t jern og dertil 5.000 t spunsjern, og flyttet 2 mio m3 jord. Samlet pris omkring 35 mio kr. Indvielsen blev foretaget af kong Christian 10. og fandt sted d. 26. september 1937, hans fødselsdag. Den afløste en tidligere jernbanefærgerute Masnedø-Orehoved. Indtil Farøbroernes åbning i 1985 var den en del af hovedvejen mellem København og Gedser. Jernbanen fører regional trafik over Storstrømmen. Fra køreplanen 2019 er internationale tog mellem København og Hamborg permanent omlagt til at køre over Storebælt, Fyn og Jylland i stedet for. På grund af færgefarten over Femern Bælt, hastighedsopgraderinger og nyt dobbeltspor i Sydjylland, er turen over Storebælt cirka 17 minutter kortere (København-Hamborg) end med færgen Rødby-Puttgarden. Desuden er der elektrificeret hele vejen via Storebælt. Af samme årsager kører de interskandinaviske godstog (Sverige-Tyskland) fra åbningen af Storebæltsforbindelsen (1997) også via Fyn og Jylland, i stedet for via Storstrømsbroen. Nedrivningen af Storstrømsbroen kan koste 385 mio kr. og kan tidligst påbegyndes efter at den nye bro anvendes. Dronning Margrethe II's Bro Da der blev konstateret alvorlige skader på Storstrømsbroen, og den har en begrænset kapacitet til at kunne afvikle togtrafikken efter åbning af Femern Bælt-forbindelsen, besluttede Folketinget i 2013 at bygge en ny bro vest for den nuværende og rive denne ned, når den nye bro står færdig. I 2018 blev det første spadestik taget til den nye forbindelse. Den nye bro, der fik navnet Dronning Margrethe II's Bro, blev taget i brug til biler, cykler og fodgængere den 23. marts 2026. Den forventes ibrugtaget til jernbanetransport i 2027. Broens åbning blev markeret med en officiel fejring i weekenden 6. og 7. juni 2026 med blandt andet et motionsløb med ca. 10.000 deltagere og et cykelløb arrangeret af Vordingborg Motions Cykelklub. Ved samme lejlighed var det planlagt, at dronning Margrethe 2. skulle køre den allersidste biltur over den gamle Storstrømsbro. Dermed ville hun binde en sløjfe tilbage til sin farfar, Christian 10., der som den allerførste person kørte over Storstrømsbroen i 1937. Dronning Margrethe måtte imidlertid melde afbud til arrangementet, og i stedet deltog hendes sønnesøn kronprins Christian i arrangementet og kørte som den allersidste i bil over den gamle Storstrømsbro. Galleri Referencer Se også Storstrømsbroens Bygning, dansk dokumentarfilm fra 1937 Storstrømsbroens Indvielse, dansk dokumentarfilm fra 1937 Storstrømsbroen, dansk dokumentarfilm fra 1950 instrueret af Carl Th. Dreyer Eksterne henvisninger Christiani and Nielsen page about the bridges (English) Lydklip fra åbningen af broen Arkiveret 8. december 2008 hos Wayback Machine COWI bliver hovedrådgiver på Storstrømsbroen Arkiveret 10. juni 2015 hos Wayback Machine L 175, Lov om en ny Storstrømsbro af 26. maj 2015 Vejdirektoratets videopræsentation af den nye bro Vejdirektoratets side om byggeriet af den nye Storstrømsbro Vejdirektoratet - Status på byggeriet 4. september 2020